Projekts

LATVIJAS REPUBLIKAS MINISTRU KABINETS

2011.gada Noteikumi Nr.

Rīgā (prot. Nr. .§)

**Noteikumi par informācijas apmaiņu iekšējā tirgus informācijas sistēmas ietvaros reglamentēto profesiju un profesionālo kvalifikāciju atzīšanas jomā**

Izdoti saskaņā ar likuma

„Par reglamentētajām profesijām

un profesionālās kvalifikācijas atzīšanu”

36.panta 11.punktu

**I. Vispārīgie jautājumi**

1. Noteikumi nosaka kārtību, kādā iekšējā tirgus informācijas sistēmas (turpmāk – IMI sistēma) ietvaros reglamentēto profesiju un profesionālās kvalifikācijas atzīšanas jomā notiek informācijas apmaiņa starp Latvijas Republikas atbildīgajām institūcijām un citu Eiropas Savienības un Eiropas Ekonomikas zonas valstu (turpmāk – dalībvalstis) atbildīgajām institūcijām, kā arī informācijas apmaiņā iesaistīto institūciju atbildību un informācijas apmaiņas uzraudzību.

2. IMI sistēmas reglamentēto profesiju un profesionālās kvalifikācijas atzīšanas jomā izmantošanas mērķis ir, īstenojot un piemērojot tiesību aktus, veicināt informācijas apmaiņu starp Latvijas Republikas un citas dalībvalsts atbildīgajām institūcijām.

3. Informācijas apmaiņa šo noteikumu izpratnē ir atbildīgo institūciju lūgumi sniegt informāciju un atbildes uz šiem lūgumiem saskaņā ar šo noteikumu III nodaļā minēto kārtību.

4. IMI sistēmā atbildīgās institūcijas apmainās ar personas datiem un tos turpmāk apstrādā tikai šajos noteikumos minētajos nolūkos.

5. Atbildīgās institūcijas IMI sistēmas ietvaros īsteno informācijas apmaiņu atbilstoši normatīvajiem aktiem par personas datu aizsardzību attiecībā uz personas datu apstrādi un šādu datu brīvu apriti.

6. Informācijas apmaiņa IMI sistēmā reglamentēto profesiju un profesionālās kvalifikācijas atzīšanas jomā notiek, izmantojot tīmekļa vietni http://ec.europa.eu/internal\_market/imi-net/index\_lv.html.

7. Nacionālais IMI sistēmas koordinators Latvijas Republikā ir Ekonomikas ministrija, deleģētais IMI sistēmas koordinators reglamentēto profesiju un profesionālās kvalifikācijas atzīšanas jomā (turpmāk – deleģētais IMI sistēmas koordinators) ir Izglītības un zinātnes ministrija.

**II. Atbildīgās institūcijas tiesības un pienākumi IMI sistēmā**

8. Atbildīgajai institūcijai atbilstoši kompetencei ir šādas tiesības:

8.1. piekļūt vienai vai vairākām IMI sistēmas atbalstītajām regulējuma jomām un IMI sistēmā pieejamo reģistru sarakstam;

8.2. izmantot IMI sistēmas datubāzi, lai meklētu atbildīgo institūciju citā dalībvalstī;

8.3. papildus reģistrēt IMI sistēmas lietotājus savā atbildīgajā institūcijā;

8.4. mainīt IMI sistēmas lietotāju profilus savā institūcijā;

8.5. ja nepieciešams, lūgt deleģēto IMI sistēmas koordinatoru dzēst IMI sistēmā iesaistīto personu datus pirms sešu mēnešu perioda beigām.

9. Atbildīgajai institūcijai atbilstoši kompetencei ir šādi pienākumi:

9.1. nodrošināt informācijas apmaiņu IMI sistēmā ar citu dalībvalstu atbildīgajām institūcijām;

9.2. pieprasīt informāciju no citas dalībvalsts atbildīgajām institūcijām, atbilstoši šo noteikumu III nodaļā minētajai kārtībai, izmantojot IMI sistēmu;

9.3. veikt informācijas apmaiņu IMI sistēmā tikai par konkrēto informācijas pieprasījumu.

10. Deleģētajam IMI sistēmas koordinatoram papildus šo noteikumu 8. un 9.punktā minētajiem nosacījumiem ir šādi pienākumi:

10.1. regulāri identificēt un reģistrēt savas jomas atbildīgās institūcijas IMI sistēmā;

10.2. dzēst no IMI sistēmas atbildīgo institūciju, ko tā reģistrējusi, ja šī institūcija turpmāk nav kompetenta iesaistīties IMI sistēmas aktivitātēs;

10.3. reģistrējot atbildīgo institūciju IMI sistēmā, piešķirt tai pieeju noteiktai tiesiskā regulējuma jomai;

10.4. pārraudzīt tās IMI sistēmā reģistrēto atbildīgo iestāžu informācijas apmaiņu;   
  
 10.5. pārrunu veidā risināt domstarpības, kas radušās atbildīgajām institūcijām, lai nodrošinātu apmierinošu IMI sistēmas aktivitāšu īstenošanu;

10.6. rakstiski informēt atbildīgās institūcijas vadītāju, ja IMI sistēmā reģistrētās šīs institūcijas personas nepilda ar IMI sistēmu saistītus pienākumus, un lūgt veikt atbilstošus pasākumus, lai rastu pozitīvu risinājumu;

10.7. rakstiski informēt nacionālo IMI sistēmas koordinatoru, ja pēc šo noteikumu 10.6.apakšpunktā minētā lūguma pozitīvs risinājums nav panākts un lūgt veikt atbilstošus pasākumus, lai rastu pozitīvu risinājumu.

**III. Atbildīgo iestāžu informācijas apmaiņa**

11. Lai nodrošinātu pakalpojumu sniedzēju profesionālās kvalifikācijas atzīšanas jomā uzraudzību, atbildīgās institūcijas nosūta citas dalībvalsts atbildīgajām institūcijām lūgumu sniegt informāciju.

12. Atbildīgā institūcija nosūta citas dalībvalsts atbildīgai institūcijai lūgumu sniegt jebkādu informāciju, kas attiecas uz pakalpojumu sniedzēja statusa likumību un viņa labu uzvedību, kā arī uz jebkādu profesionāla rakstura disciplināru vai soda sankciju neesamību.

13. Lai nodrošinātu pilnīgu informācijas sniegšanu, atbildīgā institūcija atbilstoši kompetencei iesaistās informācijas apmaiņā ar citām atbildīgajām institūcijām.

14. Ja nepieciešama papildu informācija, atbildīgā institūcija nosūta un pieprasa papildu informāciju no citas dalībvalsts atbildīgās institūcijas.

15. Ja atbildīgā institūcija nav kompetenta iesaistīties informācijas apmaiņā, tā triju darbdienu laikā pēc informācijas pieprasījuma saņemšanas pārsūta informācijas pieprasījumu citai atbildīgajai institūcijai, kas ir kompetenta iesaistīties informācijas apmaiņā.

16. Ja atbildīgā institūcija nespēj identificēt šo noteikumu 15.punktā minēto atbildīgo institūciju, tā pārsūta informācijas pieprasījumu deleģētajam IMI sistēmas koordinatoram.

17. Atbildīgā institūcija atbilstoši kompetencei lemj par piemērotākajām informācijas iegūšanas iespējām, ja atbildīgās institūcijas rīcībā nav pieprasītās informācijas. Atbildīgā institūcija var pieprasīt no Latvijas Republikā reģistrēta pakalpojumu sniedzēja informāciju, kas nepieciešama uzraudzības un informācijas apmaiņas nodrošināšanai, ja šī informācija nav atbildīgās institūcijas rīcībā.

18. Atbildīgā institūcija septiņu dienu laikā pēc citas dalībvalsts atbildīgās institūcijas vai Eiropas Komisijas informācijas pieprasījuma saņemšanas sniedz nepieciešamo informāciju.

19. Ja informāciju nav iespējams sniegt šo noteikumu 18.punktā minētajā termiņā, atbildīgā institūcija triju darbdienu laikā pēc citas dalībvalsts atbildīgās institūcijas vai Eiropas Komisijas informācijas pieprasījuma saņemšanas ziņo attiecīgajai institūcijai par grūtībām, kas rodas atbildes sagatavošanā un sniegšanā, un vienojas par citu informācijas sniegšanas termiņu.

20. Atbildīgā institūcija septiņu dienu laikā pēc informācijas pieprasījuma atbildes saņemšanas no citas dalībvalsts atbildīgās institūcijas apstiprina vai noraida saņemto informācijas pieprasījuma atbildi.

21. Ja atbildīgā institūcija 30 dienu laikā nav saņēmusi atbildi uz informācijas pieprasījumu vai ziņojumu par informācijas sniegšanas grūtībām, tā informē deleģēto IMI sistēmas koordinatoru.

22. Deleģētais IMI sistēmas koordinators vienas darbdienas laikā pēc šo noteikumu 21.punktā minētās informācijas saņemšanas to pārsūta nacionālajam IMI sistēmas koordinatoram.

23. Atbildīgā institūcija regulāri atjauno savas institūcijas datus IMI sistēmā, nodrošinot, ka informācija ir precīza un patiesa.

24. Lai uzlabotu IMI sistēmas mašīntulkojuma kvalitāti, informācijas apriti brīvā teksta formā atbildīgās institūcijas veido pēc iespējas precīzāk, ar vienkāršiem, īsiem teikumiem.

Ministru prezidents V.Dombrovskis

Izglītības un zinātnes ministrs R.Broks

Iesniedzējs: izglītības un zinātnes ministrs R.Broks

Vizē: valsts sekretārs M.Gruškevics

14.09.2011. 9:40

D.Ozoliņš

67047874, e-pasts: dainis.ozolins@izm.gov.lv